ຂປລ. ໃນວັນທີ 12 ມັງກອນ 2018 ນີ້, ສະພາແຫ່ງຊາດ ໄດ້ຈັດກອງປະຊຸມສະຫລຸບການເຄື່ອນໄຫວວຽກງານ ພາຍໃນສະພາແຫ່ງຊາດ ປະຈຳປີ 2017 ແລະ ວາງທິດທາງແຜນການ ປະຈຳປີ 2018, ໂດຍມີທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ, ມີບັນດາຮອງປະທານສະພາ, ຫົວໜ້າກົມ, ຮອງກົມ, ພ້ອມດ້ວຍພະນັກງານ-ລັດຖະກອນ ພາຍໃນສະພາແຫ່ງຊາດ ເຂົ້າຮ່ວມ.
ໃນໂອກາດດັ່ງກ່າວ, ທ່ານ ສຸບັນ ສະວະບຸດ ຮອງເລຂາທິການສະພາແຫ່ງຊາດ ໄດ້ຂຶ້ນລາຍງານບົດສະຫລຸບການເຄື່ອນໄຫວວຽກງານ ພາຍໃນສະພາແຫ່ງຊາດ ປະຈຳປີ 2017, ໂດຍມີບາງຕອນສຳຄັນໃຫ້ຮູ້ວ່າ: ຕະຫລອດໄລຍະ 1 ປີ ຜ່ານມາ ການເຄື່ອນໄຫວວຽກງານຢູ່ພາຍໃນສະພາແຫ່ງຊາດ ໄດ້ມີຜົນສຳເລັດໃນຫລາຍດ້ານ ເປັນຕົ້ນ ດ້ານການເມືອງ-ແນວຄິດ ຄະນະພັກ ໄດ້ຈັດຊຸດຝຶກອົບຮົມທິດສະດີການເມືອງ-ການປົກຄອງ 45 ວັນ, ດຳເນີນຊີວິດການເມືອງປົວແປງທົ່ວພັກ, ຈັດຕັ້ງເຊື່ອມຊຶມ ບັນດາມະຕິຄຳສັ່ງ, ເອກະສານສຳຄັນຂອງພັກ-ລັດ, ມູນເຊື້ອວັນສຳຄັນຂອງຊາດ ແລະ ສາກົນ. ສາມາດສ້າງ ແລະ ປັບປຸງກົດໝາຍໄດ້ທັງໝົດ 28 ສະບັບ, ບັນລຸໄດ້ 94% ຂອງແຜນການປີ ໃນນີ້ ກົດໝາຍສ້າງໃໝ່ 13 ສະບັບ, ນຳເອົາຮ່າງກົດໝາຍມາທາບທາມ ໃນກອງປະຊຸມສະພາແຫ່ງຊາດ 2 ສະບັບ, ເປັນເຈົ້າການຄົ້ນຄວ້າປະກອບຄຳເຫັນ ຕໍ່ການໃຫ້ສັດຕະຍາບັນ ແກ່ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ ໄດ້ 4 ສະບັບ. ພ້ອມດຽວກັນນັ້ນ, ຄະນະນຳແຕ່ລະຂັ້ນ ໄດ້ມີຄວາມເປັນເຈົ້າການຊີ້ນຳ-ນຳພາ, ຊຸກຍູ້ຕິດຕາມກວດກາ, ສຶກສາອົບຮົມ ຕໍ່ກົນຈັກເສນາທິ ການຂອງຕົນຢ່າງເປັນປົກກະຕິ, ບັນດາກົງຈັກເສນາທິການ ໄດ້ເປັນເຈົ້າການຕໍ່ວຽກງານຕາມທີ່ໄດ້ຮັບມອບໝາຍ, ມີຄວາມສະດຸ້ງໄວ, ມີຫົວຄິດປະດີດສ້າງ, ພະນັກງານ-ລັດຖະກອນ ໄດ້ຮັບການຍົກລະ ດັບວິຊາການຢ່າງຕໍ່ເນື່ອງ, ກົນໄກລະບອບແບບແຜນວິທີເຮັດວຽກ ໂດຍສະເພາະການປະສານງານຢູ່ພາຍໃນສະພາແຫ່ງຊາດ ແລະ ລະຫວ່າງສະພາແຫ່ງຊາດ ກັບພາກສ່ວນພາຍນອກ ໄດ້ມີການປັບປຸງດີຂຶ້ນເປັນກ້າວໆມາ.
ໃນຕອນທ້າຍ, ທ່ານ ນາງ ປານີ ຢາທໍ່ຕູ້ ໄດ້ມີຄຳເຫັນໂອລົມ ໂດຍໄດ້ສະແດງຄວາມຍ້ອງຍໍຊົມເຊີຍ ຕໍ່ຜົນສຳເລັດ ທີ່ສະພາແຫ່ງຊາດຍາດມາໄດ້ ໃນຕະຫລອດໄລຍະ 1 ປີ ຜ່ານມາ ພ້ອມທັງເນັ້ນໃຫ້ຄະນະພັກສະພາແຫ່ງຊາດ ສືບຕໍ່ຊີ້ນຳ-ນຳພາ ບັນດາຮາກຖານພັກ ເອົາໃຈໃສ່ຕໍ່ວຽກງານການສຶກສາອົບຮົມການເມືອງ-ແນວຄິດ ໃຫ້ພະນັກງານສະມາຊິກພັກຢ່າງເປັນປົກກະຕິ, ຕໍ່ເນື່ອງ ແລະ ໜັກແໜ້ນ, ເພີ່ມທະວີຈັດຕັ້ງຄົ້ນຄວ້າ, ເຊື່ອມຊືມແນວທາງນະໂຍບາຍຂອງພັກ, ມະຕິຂອງພັກໃນແຕ່ ລະໄລຍະ, ມະຕິຂອງກອງປະຊຸມສະພາແຫ່ງຊາດ, ນິຕິກຳຕ່າງໆຂອງລັດ, ຂອງຄະນະປະຈຳສະພາແຫ່ງຊາດ ແລະ ມະຕິຂອງຄະນະພັກສະພາແຫ່ງຊາດ ເພື່ອສ້າງພະນັກງານ-ສະມາຊິກພັກໃຫ້ມີຄວາມເຊື່ອໝັ້ນຕໍ່ອຸດົມການຂອງພັກ, ມີຄວາມເອກະພາບຕໍ່ແນວທາງ ແລະ ເປັນເຈົ້າການເຂົ້າຮ່ວມການປະ ຕິບັດໃຫ້ມີຜົນສຳເລັດ ແລະ ອື່ນໆ.
ເນື້ອໃນ: ຂປລ